次韻范信中
作者：蘇過
朝代：宋

paragraphs: 將軍山林士，本無軒冕意。
乘流亦悠悠，得坎便止止。
平生劇孟徒，作詩建安似。
曹劉或爭先，沈謝何足擬。
人窮語益工，天或相夫子。
念君綠髪初，四海一身耳。
要見元魯山，萬里立自致。
許君窺藩籬，竟以身後委。
翩然復躡蹻，便非昔隱几。
功名頗見迫，終欲老雲水。
豈料小卜筑，一谿城市裏。
從茲儻來物，不足置慍喜。
用尋巢許遊，無愧汝潁士。
我有𥝧稏田，君多櫻筍美。
杖屨日往來，風流豈不偉。